
Két szaharai kondrit összehasonlító genetikai vizsgálata

Kulcsszavak: Meteorit; kondrit; sokk-metamorfózis, átkristályosodás
Kutatásom során témavezetőm által rendelkezésemre bocsátott két, szaharai eredetű meteoritot vizsgáltam meg petrográfiai, ásványtani és geokémiai szempontból. Célom az osztályozatlan NWA1 és NWA2 munkanevű kőmeteoritokkal azok elhelyezése a meteoritok rendszerében és keletkezésük körülményeinek minél pontosabb megismerése volt. Polarizációs mikroszkóppal végzett petrográfiai vizsgálatok alapján mindkét meteoritban sikerült kondrumokat és az őket körülvevő alapanyagot elkülönítenem, tehát a meteoritok a kőmeteoritokon belül a kondritokhoz tartoznak. A kondrumok döntően olivint és rombos piroxént, az alapanyag olivint, orto-, és klinopiroxént, Fe-Ni ötvözetet, valamint plagioklászt tartalmaztak. A mintákat sűrűn átmetsző erekben Fe-oxidok-hidroxidok jelennek meg. Az olivinben szabálytalan és planáris törések kisfokú sokkmetamorfózisra utalnak. A kondrumok nagy mérete és méreteloszlása a kis méretű kondrumok felemésztődésére utal. Mikroszondás vizsgálatok alapján mindkét meteoritban az olivin forszterites (NWA1: Fa18,4 és NWA2: Fa24,7) az ortopiroxének pedig ensztatitos (NWA1: Fs16,8 és NWA2: Fs21,6) összetételűek. A plagioklászok mindkét mintában oligoklászos (NWA1: An10,7Ab83,3Or6 és NWA2: An10,7Ab82,3Or6) összetételűek. A minták ritkaföldfém koncentrációja nagyon alacsony (ΣRFFNWA1: 4,82 ppm és ΣRFFNWA2: 5,55 ppm), eloszlásuk a könnyű ritkaföldfémek nagyon enyhe dúsulását mutatja. A petrográfiai és geokémiai jellemzők alapján az NWA1 meteorit egy magas vastartalmú, viszonylag nagy fokú termális kiegyenlítettséget tükröző, gyengén sokkolt, gyengén mállott közönséges H-kondrit. Az NWA2 meteorit egy alacsony vastartalmú, nagy fokú termális kiegyenlítettséget tükröző, gyengén sokkolt, közepesen mállott közönséges L-kondrit, ám ezen besorolás bizonyosságát ellentmondó kőzetkémiai adatok nehezítik, melyek tisztázásához további vizsgálatokra van szükség. Ezt követően a felsorolt tulajdonságok alapján névvel láttam el a meteoritokat. Az így kapott nevek: NWA1: H5S3W2, valamint NWA2: L(?)6S3W3. Szülő égitestjük hasonló, a bolygóképződés korai stádiumában megrekedt nem differenciálódott planetezimális lehetett. Földi tartózkodási idejük a mállottsági állapotuk alapján NWA1: 5 000 – 15 000 év, NWA2: 15 000 – 30 000 év között lehet.



